BWG ดิ่งต่อ 4% ทำนิวโลว์ในรอบ 3 ปี หลังถูกชอร์ตเซลยาว 4 วันติด
BWG ดิ่งต่อ 4% ทำนิวโลว์ในรอบ 3 ปี หลังถูกชอร์ตเซลยาว 4 วันติด ล่าสุด ณ เวลา 11.15 น. อยู่ที่ 0.89 บาท ปรับตัวลดลง 0.04 บาท หรือคิดเป็น 4.30% สูงสุดที่ระดับ 0.91 บาท ต่ำสุดที่ระดับ 0.87 บาท ด้วยมูลค่าซื้อขาย 34.48 ล้านบาท
26 มิ.ย. 2561

ผู้สื่อข่าวรายงานว่า ราคาหุ้นบริษัท เบตเตอร์ เวิลด์ กรีน จำกัด (มหาชน) หรือ BWG ล่าสุด ณ เวลา 11.15 น. อยู่ที่ 0.89 บาท ปรับตัวลดลง 0.04 บาท หรือคิดเป็น 4.30% สูงสุดที่ระดับ 0.91 บาท ต่ำสุดที่ระดับ 0.87 บาท ด้วยมูลค่าซื้อขาย 34.48 ล้านบาท

โดยราคาหุ้น BWG ปรับตัวลดลงอย่างต่อเนื่องเป็นวันที่ 7 นับตั้งแต่ราคาหุ้นอยู่ที่ระดับ 1.23 บาท เมื่อวันที่ 15 มิ.ย.2561 ขณะที่การปรับตัวลดลงในวันนี้ถือเป็นการปรับตัวลดลงทำจุดต่ำสุดในรอบ 3 ปี 2 เดือน นับตั้งแต่ราคาหุ้นอยู่ที่ระดับ 0.89 บาท เมื่อวันที่ 21 เม.ย.2558
ขณะที่ จากการตรวจสอบข้อมูลของ “ข่าวหุ้นธุรกิจออนไลน์” พบว่า มีรายงานหุ้น BWG ถูกขายชอร์ตเซลมาอย่างต่อเนื่องนับตั้งแต่วันที่ 20 มิ.ย.2561 ซึ่งมีรายการถูกชอร์ตเซลจำนวน 600,000 หุ้น คิดเป็นมูลค่า 714,000 บาท ต่อมาในวันที่ 21 มิ.ย.2561 มีรายการถูกชอร์ตเซลจำนวน 1.09 ล้านหุ้น คิดเป็นมูลค่า 1.24 ล้านบาท และในวันที่ 22 มิ.ย.2561 มีรายการถูกชอร์ตเซลจำนวน 1.05 ล้านหุ้น คิดเป็นมูลค่า 1.14 ล้านบาท และล่าสุดในวันที่ 25 มิ.ย.2561 มีรายการถูกชอร์ตเซลจำนวน 2.65 ล้านหุ้น คิดเป็นมูลค่า 2.55 ล้านบาท
ทั้งนี้ จึงเป็นที่น่าจับตาว่า ราคาหุ้น BWG ที่ปรับตัวลดลงอย่างหนักต่อเนื่องในวันนี้ (26 มิ.ย.2561) อาจจะมีสาเหตุมาจากการถูกชอร์ตเซล
นอกจากนี้จากการตรวจสอบพบว่ามูลค่าการซื้อขายของหุ้น ปรับตัวเพิ่มขึ้นอย่างมีนัยสำคัญมาอยู่ที่ระดับ 40-70 ล้านบาท จากเดิมมีมูลค่าซื้อขายเฉลี่ยเพียงวันละ 4-7 ล้านบาท จึงคาดว่าการที่ราคาหุ้นปรับตัวลดลงอย่างหนัก และมีมูลค่าซื้อขายหนาแน่นอาจจะเกิดจาการถูกบังคับขาย (Forced Sell) ของหลักทรัพย์ที่ซื้อขายด้วยการใช้มาร์จิ้น (Margin) หลังราคาหุ้นปรับตัวลดลงมาอย่างหนัก ซึ่งจะต้องมีการเรียกหลักประกันเพิ่มเติมซึ่งเป็นเงินสด หรือหุ้น ซึ่งหากไม่นำเงินหรือหุ้นมาวางเพิ่มก็จะถูกบังคับขายโดยอัตโนมัติ